Document ID: 32013R1322

KOMISSION TÄYTÄNTÖÖNPANOASETUS (EU) N:o 1322/2013,
annettu 11 päivänä joulukuuta 2013,
rajoittamattoman tullittoman pääsyn myöntämisestä unioniin tietyille Norjasta peräisin oleville, neuvoston asetuksessa (EY) N:o 1216/2009 tarkoitettujen maataloustuotteiden valmistuksessa tuotetuille tavaroille vuodeksi 2014
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 30 päivänä marraskuuta 2009 annetun neuvoston asetuksen (EY) N:o 1216/2009 (1) ja erityisesti sen 7 artiklan 2 kohdan,
ottaa huomioon Euroopan talousyhteisön ja Norjan kuningaskunnan välillä tehdyn kahdenvälisen vapaakauppasopimuksen pöytäkirjaa N:o 2 koskevan Euroopan yhteisön ja Norjan kuningaskunnan välisen sopimuksen tekemisestä kirjeenvaihtona 25 päivänä lokakuuta 2004 tehdyn neuvoston päätöksen 2004/859/EY (2) ja erityisesti sen 3 artiklan,
sekä katsoo seuraavaa:
(1)
Euroopan talousyhteisön ja Norjan kuningaskunnan välillä 14 päivänä toukokuuta 1973 tehdyn sopimuksen pöytäkirjassa N:o 2 (3) ja ETA-sopimuksen pöytäkirjassa 3, sellaisena kuin se on muutettuna ETA:n sekakomitean päätöksillä N:o 140/2001 (4) ja N:o 138/2004 (5), jäljempänä ’ETA-sopimuksen pöytäkirja 3’, määrätään tiettyihin maataloustuotteisiin ja jalostettuihin maataloustuotteisiin sovellettavista sopimuspuolten välisistä kauppajärjestelyistä.
(2)
ETA-sopimuksen pöytäkirjassa 3 vahvistetaan CN-koodiin 2202 10 00 kuuluviin, lisättyä sokeria tai muuta makeutusainetta sisältäviin tai maustettuihin vesiin sekä CN-koodiin 2202 90 10 kuuluviin sokeria tai muuta makeutusainetta sisältäviin tai maustettuihin muihin alkoholittomiin, jotka eivät sisällä nimikkeiden 0401-0404 tuotteita tai niistä saatuja rasvoja, sovellettava tullittomuus.
(3)
Kyseisiin vesiin ja muihin juomiin sovellettava tullittomuus on Norjan osalta lakkautettu tilapäisesti Euroopan talousyhteisön ja Norjan kuningaskunnan kahdenvälisen vapaakauppasopimuksen pöytäkirjaa N:o 2 koskevalla Euroopan yhteisön ja Norjan kuningaskunnan välisellä kirjeenvaihtona tehdyllä sopimuksella (6), jäljempänä ’kirjeenvaihtona tehty sopimus’, joka hyväksyttiin päätöksellä 2004/859/EY. Kirjeenvaihtona tehdyn sopimuksen mukaisesti CN-koodeihin 2202 10 00 ja ex 2202 90 10 kuuluvien, Norjasta peräisin olevien tavaroiden tullivapaa tuonti on sallittu vain tullittomien kiintiöiden rajoissa, ja kiintiömäärän ylittävästä tuonnista on maksettava tulli.
(4)
Lisäksi kirjeenvaihtona tehdyssä sopimuksessa edellytetään, että kyseisille tuotteille myönnetään rajoittamaton tulliton pääsy unioniin, jos tariffikiintiötä ei ole täytetty edellisen vuoden lokakuun 31 päivään mennessä. Komissiolle toimitettujen tietojen mukaan komission täytäntöönpanoasetuksella (EU) N:o 1085/2012 (7) kyseisille vesille ja juomille vuodeksi 2013 avattu kiintiö ei ollut täyttynyt 31 päivään lokakuuta 2013 mennessä. Sen vuoksi kyseisille tuotteille olisi myönnettävä rajoittamaton tulliton pääsy unioniin 1 päivän tammikuuta 2014 ja 31 päivän joulukuuta 2014 väliseksi ajaksi.
(5)
Euroopan talousyhteisön ja Norjan kuningaskunnan välillä 14 päivänä toukokuuta 1973 tehdyn sopimuksen pöytäkirjan N:o 2 mukaisen tullivapausjärjestelmän tilapäistä lakkauttamista ei näin ollen ole syytä soveltaa vuonna 2014.
(6)
Oikeusvarmuuteen liittyvistä syistä on asianmukaista kumota unionin oikeuden säännöksiä, jotka eivät enää tuota nykyisiin tai tuleviin tilanteisiin liittyviä oikeusvaikutuksia. Sen vuoksi täytäntöönpanoasetus (EU) N:o 1085/2012 olisi kumottava.
(7)
Tässä asetuksessa säädetyt toimenpiteet ovat liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
1. Norjasta peräisin oleville tavaroille, jotka kuuluvat CN-koodeihin 2202 10 00 (vesi, myös kivennäisvesi ja hiilihapotettu vesi, lisättyä sokeria tai muuta makeutusainetta sisältävä tai maustettu) ja ex 2202 90 10 (muut alkoholittomat juomat, jotka sisältävät sokeria (sakkaroosia tai inverttisokeria)), myönnetään rajoittamaton tulliton pääsy unionin alueelle 1 päivästä tammikuuta31 päivään joulukuuta 2014.
2. Edellä 1 kohdassa tarkoitettuihin tavaroihin sovelletaan Euroopan talousyhteisön ja Norjan kuningaskunnan välillä 14 päivänä toukokuuta 1973 tehdyn sopimuksen pöytäkirjassa N:o 3 vahvistettuja alkuperäsääntöjä.
2 artikla
Kumotaan täytäntöönpanoasetus (EU) N:o 1085/2012.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä joulukuuta 2013.

Labels: 3
17
18